Betogings in Kanada hardhandig beëindigDie polisie het die betogers verdryf. (Foto: Alex Kent/Getty images/AFP) Die polisie in Kanada het die betogings teen allerlei Covid-19-regulasies in die land se hoofstad, Ottawa, tot ŉ einde gebring nadat ŉ konvooi vragmotors, kampeerwaens en dié se bestuurders byna ŉ maand lank die stad onder beleg gehad het. Intussen staar ŉ regsgeding van ŉ burgerlike vryheidsgroep die Kanadese eerste minister, Justin Trudeau, in die gesig en het sy politieke gewildheid moontlik afgeneem oor die besluit om die selde gebruikte krygswet in te stel om die onwettige betogings hok te slaan. Hoewel die meeste betogers die afgelope naweek voor die parlement verdryf is, het ŉ handjievol harde koejawels aanvanklik oorgebly. Dié het egter ook later besluit om handdoek in te gooi. Talle mense het verlede maand teen verpligte Covid-19-inentings begin betoog, maar later geëis dat alle Covid-19-verwante beperkings in die land opgehef word. Die weke lange betoging het tot breekpunt gegroei, wêreldwyd versprei en eindelik daartoe gelei dat die Kanadese regering genoop was om ŉ staat van beleg aan te kondig. Die polisie het egter Saterdag die meeste van die betogers verjaag en Sondag begin om van die vragmotors wat die strate versper, weg te sleep. “Baie van die onwettige betogers is weg,” het Steve Bell, Ottawa se tussentydse polisiehoof, gesê. “Ons is egter steeds op ons hoede en beamptes is op die uitkyk om seker te maak dat niemand terugkeer om weer ons strate te beset nie.” ŉ Groep betogers het Saterdagaand tot laat gebly en protesliedere gesing terwyl hulle vuurwerke buite die veiligheidsheining wat buite die parlementêre terrein opgerig is, afgevuur het. Nog ŉ groep is Sondag weer na die betogingsterrein toe, maar het eindelik moed opgegee. Die polisie was reeds vroeg Sondag besig om kontrolepunte te beman om toegang tot sowat 200 ha van die middestad te beperk. Slegs plaaslike inwoners en werkers mag nou hierdie terrein betree. Volgens Bell is vier mense in hegtenis geneem sedert die polisie die stad teruggeneem het en altesaam 79 voertuie is uit die middestad gesleep. Intussen is die laaste tente, kosstalletjies en ander tydelike strukture wat deur die betogers opgerig is, afgehaal. Die sneeu in die strate word ook skoongemaak ter voorbereiding vir plaaslike sakeondernemings om te heropen. “Mense het die reg om te betoog, maar aan die einde van die dag, wanneer jy jou punt gemaak het, gaan jy huis toe,” het Dave Chapin, ŉ inwoner van Ottawa wat vir die eerste keer in weke die strate betree, gesê. “Hierdie ouens het net gebly, hul toeters gedruk, plaaslike inwoners geïntimideer en ons lewe ontwrig.” Betogers wat aan die optog deelgeneem het, sê egter hulle sal aanhou om hulle vir hul saak te beywer. “Die betoging sal vir ewig in my hart voortduur,” het Nicole Craig Saterdag op pad huis toe gesê. Hoewel verskeie Covid-19-verwante regulasies die afgelope tyd in Kanada verslap is, het betogers steeds daarop aangedring dat alle beperkings opgehef word. Afval in NS rondgeslinger Betogers kamp naby die parlementsgebou. (Foto: Marty Melville/AFP) Gemoedere loop weer hoog in Nieu-Seeland, nadat die polisie wou verhoed dat die betoging voor die parlementsgebou in Wellington verder uitbrei en met ŉ aardige weerstandstegniek begroet is. Die polisie beweer die betogers het hulle met menslike afval gegooi. Talle betogers kampeer nou al weke lank op ŉ terrein voor die parlementsgebou in Wellington in protes teen Covid-19-verwante regulasies. Die polisie het menigmaal die betogers gevra om hul ry te kry, maar nadat die twee groepe erg koppe gestamp het, het owerhede onderneem om ŉ vreedsame benadering in die hantering van die betogers te volg. Altesaam 300 polisielede is egter Maandag na die hoofstad ontplooi nadat honderde voertuie oor die naweek strate toegestop het om by die kampeerders aan te sluit. Terwyl owerhede die vurkhysers begelei het wat betonversperrings op sleutelpaaie moes plaas, het chaos uitgebreek. “ŉ Groot aantal betogers was hiertydens teenwoordig en agt mense is in hegtenis geneem,” het die polisie gesê. “Sewe beamptes het tydens die bedrywighede beserings opgedoen wat wissel van geringe krapmerke tot ŉ enkelbesering. “Betogers het egter ook sommige beamptes met menslike afval gegooi.” Volgens die polisie sal die skuldiges hiervoor verantwoording doen. “Die betogers het hul punt gemaak, so dit is tyd dat hulle uit Wellington vertrek,” het Nieu-Seeland se premier, Jacinda Ardern, gesê. Sy meen dat die regering slegs alle Covid-19-verwante regulasies sal hersien wanneer die huidige uitbreking van die Omikron-variant sy piek bereik het en beslis nie in reaksie op of weens druk van die betogers nie.